
РЕШЕНИЕ
№ РС-881-24-044

	Днес, 19.05.2025 г., Комисията за противодействие на корупцията /КПК/, в състав:
          
		За председател: Антон Славчев
Член: Антоанета Цонкова
Член: Пламен Йоцов
	
У С Т А Н О В И:

Производството е по реда на чл. 89, ал. 1, предл. 1 от Закона за противодействие на корупцията (ЗПК) (обн., ДВ бр. 84 от 06.10.2023 г.), образувано въз основа на Решение на Комисията за противодействие на корупцията (КПК, Комисията) № КИ-008 от 10.01.2025 г. по сигнал с вх. № С-881/25.11.2024 г. на КПК.
Производството е образувано срещу Павлина Делчева в качеството ѝ на заместник-кмет на Община С. З.
Сигналът съдържа твърдения, че Павлина Делчева е член на Управителния съвет (УС) на Сдружение с нестопанска цел „*** – С. З.“, ЕИК: ***, което извършва стопанска дейност. На заседание на Общински съвет С. З., проведено на 30.11.2024 г., общинският съвет е приел предложението на кмета на Община С. З., съгласувано и подписано от Делчева, за учредяване на безвъзмездно право на ползване върху имот – частна общинска собственост, в полза на сдружението.
С писмо вх. № КПК-11050-3/07.02.2025 г. на КПК от кмета на Община С. З. са получени следните заверени копия на документи: Трудов договор № 189/13.11.2023 г.; Допълнително споразумение № 161/29.02.2024 г.; Заповеди № 10-00-2264/14.11.2023 г. и № 10-00-1337/31.05.2025 г. на кмета на Община С. З.; Писмо с рег. индекс 10-01-5946/08.10.2024 г. на Община С. З.; справка от Търговския регистър и регистър на юридическите лица с нестопанска цел (ТРРЮЛНЦ) за актуално състояние на СНЦ „*** – С. З.“ (***), ЕИК: ***; Предложение от кмета на Община С. З. с рег. индекс 10-61-636/14.10.2024 г. на Община С. З.; Акт № 12807 за частна общинска собственост от 10.02.2014 г.; Схема № 15-992492-02.10.2024 г. на самостоятелен обект в сграда с идентификатор ***; Акт за удостоверяване на годността на конструкциите преди започване на довършителни работи от 24.03.1999 г.; чертежи; проект на договор за учердяване на безвъзмездно право на ползване; становища на постоянни комисии към Общински съвет С. З., касаещи предложението на кмета на Община С. З.; Протокол № 19 от заседание на Общински съвет С. З., проведено на 31 октомври 2024 г. и Решение № 698 по протокола.
В допълнение, с писма вх. № КПК-11050-6/24.04.2025 г. на КПК от изпълнителния директор на СНЦ *** и вх. № КПК-11050-7/05.05.2025 г. на КПК от кмета на Община С. З., е получена информация относно членството на Павлина Делчева в УС на СНЦ ***.
Служебно са извършени справки в Регистър НБД „Население“ и ТРРЮЛНЦ.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от физическо лице, с посочени три имена, адрес и е подписан.
Павлина Делчева е назначена на длъжността заместник-кмет „Общинска собственост, стопански политики и спортни дейности“ на Община С. З. с Трудов договор № 189/13.11.2023 г., сключен между нея и кмета на общината за срока на мандат 2023-2027 година. Към трудовия договор е подписано Допълнително споразумение № 161/29.02.2024 година.
Със Заповед № 10-00-2264/14.11.2023 г. на кмета на Община С. З. Павлина Делчева, в качеството си на заместник-кмет „Общинска собственост, стопанска политика и спортни дейности“, е упълномощена да изпълнява правомощия на кмета, свързани с функциите и дейностите в общинска администрация на дирекция „Общинска собственост и стопанска политика“ – отдел „Регистрация на общинска собственост“, отдел „Разпореждане с общинска собственост“ и отдел „Спортни дейности“.
От писмо с вх. № КПК-11050-7/05.05.2025 г. на КПК от кмета на Община С. З. е видно, че с Решение № 377/30.05.2024 г. на Общински съвет С. З., по негово Предложение с рег. индекс 10-61-302/14.05.2024 г., Павлина Делчева – заместник-кмет на Община С. З. е избрана за член на Общото събрание на СНЦ ***, като представител на общинската администрация.
„*** – С. З.“, ЕИК: ***, е сдружение с нестопанска цел, определено за извършване на дейност в обществена полза. Основната цел на сдружението е да подпомага изграждането и прилагането на механизми за управление на процесите на успешната интеграция в Европейската общност на местните регионални власти и бизнеса. Съгласно Устава на *** – С. З., сдружението има специфични цели, които включват подкрепа за местните и регионални власти в дейността им за устойчиво развитие и създаване на благоприятна бизнес среда, изграждане на успешни партньорства както между местните власти, така и между местните власти, бизнеса и гражданския сектор на регионално, национално и международно ниво, популяризиране на региона и привличане на национални и чужди инвестиции и други. Съгласно чл. 10 от Устава членството в *** е доброволно, като редовни членове могат да бъдат общини, физически и юридически лица и други. От разпоредбата на чл. 11, ал. 1 от Устава е видно, че всеки член посочва по един представител в Общото събрание на сдружението с изключение на Община С. З., която посочва един представител на общинската администрация и един на общинския съвет. 
Видно от служебно извършена справка в ТРРЮЛНЦ, член на УС на сдружението е заместник-кметът на Община С. З. – Павлина Делчева, като представител на Община С. З..
От писмо с вх. № КПК-11050-6/24.04.2025 г. на КПК от изпълнителния директор на СНЦ *** е видно, че задълженията на Делчева като член на УС започват на 31.05.2024 г. и ще продължат до изтичане на мандата ѝ на 31.05.2026 година. Тази информация се потвърждава и от Решение по т. 2 от дневния ред по Протокол № 1/31.05.2024 г. от сесия на Общото събрание на *** – С. З. От писмото е видно също, че членовете на управителния съвет на сдружението не получават възнаграждение във връзка със заеманите от тях позиции. Изрично е посочено, че същото важи и за Павлина Делчева, която като член на УС на СНЦ *** не е получавала и не получава възнаграждение за целия период, в който е заемала и заема позицията си. 
С писмо, рег. индекс 10-01-5946/08.10.2024 г. на Община С. З., изпълнителният директор на *** – С. З. е отправил молба до кмета на Община С. З. и до председателя на Общински съвет С. З. за безвъзмездно ползване на помещение, частна общинска собственост, за офис на сдружението. От изложеното в писмото става ясно, че с Договор № 341/18.02.2022 г. Община С. З. учредява безвъзмездно право на ползване за офис на *** помещение – самостоятелен обект в сграда с идентификатор 68850.514.492.3.18, частна общинска собственост, на партерния етаж на четириетажна жилищна сграда, находяща се на ***, като срокът на договора изтича на 17.02.2027 година. Във връзка с дългосрочната визия и амбиции за развитие на града, общината и региона, чийто административен лидер е Община С. З., е отправена молба за предоставяне, с функции за офис и споделено пространство, на помещението в подземни нива на ***, гр. С. З., с дял 5 = 170 кв. м. и дял 6 = 375 кв. м., по-известно като „сладкарницата“.
Във връзка с описаното по-горе писмо, кметът на Община С. З. е отправил Предложение с рег. индекс 10-61-636/14.10.2024 г. на общината до Общински съвет С. З., с проект на решение на общинския съвет за даване на съгласие за учредяване на безвъзмездно право на ползване на СНЦ *** – С. З. по отношение на описания по-горе имот, представляващ самостоятелен обект в сграда с идентификатор *** по КККР на гр. С. З.. Предложението е съгласувано от заместник-кмет „Общинска собственост, стопанска политика и спортни дейности“ на Община С. З. – Павлина Делчева. 
Предложението на кмета е прието с Решение № 698 по Протокол № 19/31.10.2024 г. на Общински съвет С. З., като съгласно същото СНЦ *** се задължава да инвестира 300 000 лв. без ДДС в разчистване на помещението, техническо и архитектурно препроектиране за целите на ползването му, изпълнение на необходимите СМР и др. и се ангажира инвестицията да бъде направена в 24-месечен срок. Имотът се предоставя за срок от 10 години.  
  
Въз основа на така изяснената фактическа обстановка Комисията за противодействие на корупцията установи  следното от правна страна:

           Сигнал с вх. № С-881/25.11.2024 г. на КПК e подаден от физическо лице, идентифицирано по реда на чл. 15, ал. 2, т. 1 от Закона за защита на лицата, подаващи сигнали или публично оповестяващи информация за нарушения във вр. с чл. 63 от ЗПК.
За да е осъществен конфликт на интереси по смисъла на чл. 70 от ЗПК, следва да са кумулативно налични три предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и упражнено властническо правомощие, повлияно от този частен интерес.
Легалните дефиниции на понятията „частен интерес“ и „облага“ се съдържат в чл. 71 и 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Съгласно чл. 72 от ЗПК е всеки доход в пари, парични средства или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
 В качеството си на заместник-кмет на Община С. З., Павлина Делчева е лице, заемащо публична длъжност по чл. 6, ал. 1, т. 32 от ЗПК и компетентна да се произнесе относно наличието или липсата на конфликт на интереси по отношение на нея е Комисията за противодействие на корупцията.
При наличието на този първи елемент от състава на конфликта на интереси (субект на нарушението), определящо за съществуването на такъв е проявяването на конкретно поведение от страна на субекта при изпълнение на произтичащите от длъжността му правомощия, както и дали съществува обективна възможност това конкретно поведение да е повлияно от частен интерес – личен или на свързано по смисъла на закона лице.

По административната преписка безспорно се установи, че Павлина Делчева е посочена от Общински съвет С. З. за член на Общото събрание на СНЦ *** – С. З. като представител на Община С. З., както и че същата е избрана за член на УС на сдружението, но в конкретния случай тези факти не пораждат икономическа зависимост между нея и *** по смисъла на § 1, т. 9, б. „б“ от Допълнителните разпоредби на ЗПК. Това се обосновава от безвъзмездния и доброволен характер на участието ѝ в УС на сдружението, за което тя не е получавала и не получава възнаграждение.

Безспорно се установи и че Делчева е упражнила свое правомощие по служба, касаещо СНЦ ***, като е съгласувала Предложение с рег. индекс 10-61-636/14.10.2024 г. от кмета на Община С. З., съдържащо проект на решение на общинския съвет за даване на съгласие за учредяване на безвъзмездно право на ползване на СНЦ *** – С. З. по отношение на имот – частна общинска собственост, представляващ самостоятелен обект в сграда с идентификатор *** по КККР на гр. С. З.
С оглед на липсата на свързаност между Павлина Делчева и сдружението обаче не може да бъде установен частен интерес във връзка с упражненото от нея правомощие по служба. Освен това, действително Община С. З. отдава безвъзмездно свой имот – частна общинска собственост, на СНЦ ***, осъществяващо дейност в обществена полза в региона на С. З., но от преписката се установи, че в момента на отдаване същият имот не се използва, а освен това по силата на решението на Общински съвет С. З. сдружението се задължава да направи необходимите инвестиции за подобряване на имота в конкретен срок. В случая не се създават задължения за общината, а само за ***. 

От изложеното следва, че в конкретния случай са налице само две от предпоставките за „конфликт на интереси“ по отношение на Павлина Делчева, в качеството ѝ на заместник-кмет на Община С. З. – лице, заемащо публична длъжност и упражнени от лицето правомощия по служба. Не е налице обаче последната предпоставка – наличието на частен интерес. Липсата на частен интерес на лицето, заемащо публична длъжност или на свързано с него лице при упражняването на правомощията или задълженията му по служба, изключва наличието на нарушение на разпоредбите на Глава Осма, Раздел II от ЗПК, съответно и възможността за възникване на конфликт на интереси.

Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на частен интерес – неин или на свързано с нея лице, от упражнените от Павлина Делчева правомощия по служба, в качеството ѝ на заместник-кмет на Община С. З.
Предвид изложеното и на основание чл. 92, ал. 1 и ал. 2 от ЗПК, във вр. с § 7, ал. 2 от ПЗР на ЗПК, Комисията за противодействие на корупцията

РЕШИ:
[bookmark: _yxtxgofi7bl9]
НЕ УСТАНОВЯВА конфликт на интереси по отношение на Павлина Делчева с ЕГН: ***, заместник-кмет на Община С. З. и лице, заемащо публична длъжност по смисъла на чл. 6, ал. 1, т. 32 от ЗПК, във връзка с това, че е съгласувала Предложение с рег. индекс 10-61-636/14.10.2024 г. от кмета на Община С. З., поради липса на частен интерес – неин или на свързано с нея лице по смисъла на § 1, т. 9, б. „б“ от ДР на ЗПК.

Препис от Решението да се изпрати на Окръжна прокуратура С. З., с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.

		                ЧЛЕН:………………….(П)……………………/АНТОАНЕТА ЦОНКОВА/

